text: 65-årig fundet druknet
  18 juni 2012 kl. 06.27
  Dykkere fra Frømandskorpset har fundet savnet 65-årig mand fra Aabenraa i havneløbet i Faaborg.
  Et team af dykkere fra Frømandskorpset fandt søndag aften liget af den 65-årige mand, der har været savnet siden natten til lørdag i Faaborg.
  Manden er formentligt faldet i havnen, da han skulle tilbage fra byen og om bord på båden.
  - Der er ikke noget mistænkeligt ved dødsfaldet, siger politiets vagtchef, Jesper Fält.
  Manden var sammen med sine to svogre sejlet til Faaborg fra Aabenraa, og fredag aften gik de tre i byen.
  Men da svogrene gik hjem, blev den 65-årige i byen. Lørdag slog de to sejlerkammerater alarm, da han ikke var kommet tilbage til båden.
  Dykkere fra Odense Brandvæsen søgte efter manden lørdagen igennem, og de fik på et tidspunkt lørdag øje på mandens lig i havnen. Det var på et tidspunkt, hvor dykkeren var ved at løbe tør for ilt.
  - Dykkeren havde faktisk ikke ilt til at gøre et nyt forsøg på at få ham op, men valgte alligevel at gå ned igen, men kunne så ikke finde ham, fortæller Jesper Fält.
  Liget af den 65-årige blev søndag aften fundet i det samme område af havnen.
  - De har systematisk afsøgt området med et reb imellem sig, fortæller vagtchefen.
  